อย่างไรก็ดีเพื่อให้การรับรองผู้ประกอบการซอฟต์แวร์ในการขึ้นทะเบียนฯ มีความน่าเชื่อถือและได้รับการยอมรับ ทางโครงการฯ จึงได้จัดทำหลักเกณฑ์เพื่อรับรองผู้ประกอบการซอฟต์แวร์ที่ได้ขึ้นทะเบียนกับทาง ซิป้า และจัดให้มีการทำประชาพิจารณ์ร่างหลักเกณฑ์ดังกล่าว พร้อมทั้งรับฟังความคิดเห็นของผู้ประกอบการซอฟต์แวร์ใน  4  ภูมิภาค ได้แก่ ภาคเหนือ จังหวัดเชียงใหม่ ภาคตะวันออกเฉียงเหนือ จังหวัดขอนแก่น ภาคใต้ จังหวัดภูเก็ต และภาคกลาง กรุงเทพมหานคร ซึ่งขณะนี้ได้ดำเนินการครบแล้วทุกภาค นอกจากนี้โครงการฯได้จัดทำเว็บไซต์รองรับการขึ้นทะเบียนของผู้ประกอบการและยังเตรียมการรับรองให้แก่ผู้ประกอบการซอฟต์แวร์ในอุตสาหกรรมที่ผ่านเกณฑ์ข้อกำหนด เพื่อสร้างความน่าเชื่อถือและความมั่นใจให้ผู้ใช้งานทั้งในระดับองค์กรและผู้ใช้งานทั่วไป ในปีแรกของการจัดทำโครงการฯ ซิป้าตั้งเป้าจะมีผู้ประกอบการทั้งเก่าและใหม่ได้รับการรับรองจากทางซิป้ากว่า  40  รายและคาดหวังว่าจะมีผู้ประกอบการซอฟต์แวร์ผ่านการรับรองอย่างต่อเนื่อง โดยทางซิป้ามีแผนการสรรหามาตรการใหม่ๆเพื่อส่งเสริมและสนับสนุนผู้ประกอบการด้านนี้ โดยในปีนี้ได้มีการเตรียมจัดประกวดการใช้ซอฟต์แวร์ไทย เพื่อเพิ่มประสิทธิภาพการทำงานขององค์กรธุรกิจ